Drie leeus op plaas vergiftig, pote afgesaagArgieffoto: popista.com Niemand is nog in hegtenis geneem nie nadat drie leeus Donderdagnag op ŉ Vrystaatse plaas vergiftig en hul pote en ander dele van hul karkasse afgesaag is. Die leeus se karkasse is Vrydagoggend gevind. Nóg drie leeus wat op die plaas aangehou is, word vermis. Volgens die polisie is dit nog nie duidelik of hierdie leeus doodgemaak en hul karkasse weggeneem is en of hulle ontsnap het nie. Die voorval het op die plaas Stylfontein net buite Petrus Steyn gebeur. Die eienaar van die leeus, Gert Claassen, het Vrydag in ŉ plasing op Facebook grafiese foto’s geplaas van hoe die leeus se karkasse vermink is. “Ses van my leeus is gisteraand vergiftig en vergruis,” het hy geskryf. Talle mense het met skok en afgryse op die plasing gereageer en die plasing is meer as 2 400 keer gedeel. Kapt. Zweli Mohobeleli, woordvoerder van die polisie, het gesê ŉ veearts het monsters op die toneel geneem om te bevestig dat die drie leeus wat gevind is, vergiftig is. “Een wit en twee bruin leeuwyfies word steeds vermis. Ons het ŉ beroep op boere in die omgewing en die gemeenskap gedoen om dadelik die polisie in kennis te stel indien iemand moontlik die leeus sien,” het hy gesê. Hy het gesê die hulp van die relevante omgewingsowerhede is ook ingeroep om na die leeus te soek. ŉ Saak van oortreding van die Wet op Biodiversiteit is ook geopen. Die motief vir die voorval sal deel vorm van die polisie se ondersoek. ŉ Vlaag soortgelyke voorvalle het voorheen voorgekom waartydens talle leeus vergiftig en dele van hul karkasse verwyder is vir moetie-doeleindes. Enigiemand wat moontlik die drie vermiste leeus sien, word versoek om lt.kol. Smith van die Fouriesburg-eenheid vir veediefstal en bedreigde spesies by 082 466 8667 te bel. *Die foto’s van die leeus se karkasse word nie in die berig gebruik nie weens die grafiese aard daarvan.